วรรณชี้1เดือนหุ้นพุ่งกว่า7%ระวังแรงเทขาย
บลจ.วรรณเตือนแรงเทขายช่วงสั้น แนะนักลงทุนเก็บกองทุนตราสารหนี้ระยะกลาง-ยาวปรับพอร์ต
9 พ.ค. 2556

บลจ.วรรณเตือนแรงเทขายช่วงสั้น แนะนักลงทุนเก็บกองทุนตราสารหนี้ระยะกลาง-ยาวปรับพอร์ต 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า ในช่วง 1 เดือนที่ผ่านมา ตลาดหุ้นไทยปรับตัวขึ้นไปแล้วกว่า 7% จากหลายปัจจัยสนับสนุน ส่งผลให้ดัชนีหุ้นยืนเหนือระดับ 1,600 จุด อาจทำให้เกิดการขายทำกำไรออกมาบ้าง แม้ว่าเงินบาทอ่อนค่าลงบ้างในช่วงหลัง แต่ยังคงแข็งสุดในอาเซียน น่าจะทำให้คณะกรรมการนโยบายการเงิน (กนง.) มีโอกาสปรับลดอัตราดอกเบี้ยนโยบายมากขึ้น และน่าจะทำให้ผลการดำเนินงานของกองทุนตราสารหนี้ระยะกลางถึงยาวดีต่อเนื่อง
พร้อมกันนี้บลจ.วรรณแนะปรับพอร์ตเน้นลงทุนกองทุนตราสารหนี้ระยะยาวเพิ่มขึ้น ขณะที่การลงทุนในตราสารหนี้ อัตราผลตอบแทนของพันธบัตรอาจจะปรับตัวลดลง โดยแนะนำให้นักลงทุนที่เน้นการลงทุนในกองทุนตราสารหนี้อาจกระจายเงินลงทุนในตราสารหนี้ที่มีอายุยาวมากขึ้น 
สำหรับกองทุนที่นำเสนอ เช่น กองทุน ONE-FAR ที่เน้นลงทุนในตราสารหนี้ระยะกลางซึ่งจะได้ประโยชน์จากสถานการณ์ดังกล่าว และมีโอกาสรับผลตอบแทนที่สูงกว่าลงทุนในกองทุนรวมตลาดเงิน โดยผลตอบแทนของกองทุนเปิด ONE-FAR มีผลตอบแทนย้อนหลัง (ร้อยละต่อปี) ตั้งแต่ต้นปี 3 เดือน 6 เดือน และ 1 ปี อยู่ที่ 3.70%, 4.20%, 3.58% และ 4.14% ขณะที่เกณฑ์มาตรฐานอยู่ที่ 2.35%, 2.35%, 2.38% และ 2.57% ตามลำดับ